“อียู” ขึ้นบัญชีดำบุคคลสำคัญ “รัสเซีย” 26 ราย โทษฐานรุกรานยูเครน
“อียู” ตัดสินใจคว่ำบาตรกลุ่มบุคคลสำคัญของรัสเซียทั้งหมด 26 ราย โทษฐานที่รัสเซียยกพลรุกรานยูเครน
1 มี.ค. 2565

ผู้สื่อข่าวรายงาน อ้างอิงวารสารอย่างเป็นทางการของสหภาพยุโรป (EU) ระบุเมื่อวันจันทร์ (28 ก.พ.2565) ว่า EU ได้ตัดสินใจคว่ำบาตรกลุ่มบุคคลสำคัญของรัสเซียทั้งหมด 26 ราย โทษฐานที่รัสเซียยกพลรุกรานยูเครน โดยหนึ่งในนั้นคือนายดมิทรี เปสคอฟ โฆษกทำเนียบประธานาธิบดีรัสเซีย
โดยสำนักข่าวรอยเตอร์เปิดเผยว่า กลุ่มผู้บุคคลที่ถูก EU คว่ำบาตรระลอกล่าสุดรวมถึงเหล่าผู้มีอำนาจและนักธุรกิจในแวดวงน้ำมัน, ธนาคารและการเงิน ตลอดจนสมาชิกรัฐบาล, ทหารระดับสูงและ “ผู้โฆษณาชวนเชื่อที่เผยแพร่โฆษณาชวนเชื่อเพื่อต่อต้านชาวยูเครน”
สำหรับรายชื่อบุคคลที่เผชิญการคว่ำบาตรจาก EU ระลอกล่าสุดรวมถึงนายอิกอร์ เซชิน ผู้นำรอสเนฟต์ บริษัทน้ำมันของรัฐบาลรัสเซีย และนายนิโกไล โตกาเรฟ ประธานทรานส์เนฟต์ ยักษ์ใหญ่ด้านพลังงาน
อีกทั้งบรรดาผู้มีอำนาจ อาทิ นายอะลิเชอร์ อุสมานอฟ, ปโยตร์ เอเว่น และนายอเล็กซานเดอร์ โปโนมาเรนโก ตลอดจนถึงนายมิคาอิล ฟริดมาน นายธนาคารของรัสเซียก็อยู่ในรายชื่อผู้ถูกคว่ำบาตรครั้งนี้เช่นเดียวกัน
นอกจากนี้ EU ยังคว่ำบาตรนายดมิทรี เชอร์นีเชนโก รองนายกรัฐมนตรีรัสเซีย รวมถึงสมาชิกรัฐบาลรายอื่น ๆ และนักข่าวชั้นแนวหน้าอีกด้วย
อย่างไรก็ตามมาตรการคว่ำบาตรครั้งนี้ประกอบด้วยการสั่งห้ามเดินทาง, การอายัดทรัพย์สิน และการห้ามจัดหาเงินทุนให้กับกลุ่มบุคคลดังกล่าว
โดยการคว่ำบาตรรอบนี้ยังส่งผลกระทบต่อโซกาซ บริษัทประกันภัยในเครือก๊าซพรอมอีกด้วย